Ahlström (suku)

Ahlström on suomalainen suku, jonka tunnetuimpia jäseniä ovat olleet Antti Ahlström ja useat hänet jälkeläisensä. Suku tunnetaan aikaisemmin perheyhtiönä toimineen, Ahlstrom Oyj:n edeltäjän A. Ahlström Osakeyhtiön perustaja- ja pitkäaikaisena omistajasukuna. Suvun jäsenet ovat toimineet paitsi teollisuuden vaikuttajina myös muotoilijoina ja taiteilijoina.

Ahlström-suvun kantaisä, ruotusotamiehen poika Jussi Ahlström oli kotoisin Pirkkalan Naistenmatkan kylästä. Palveltuaan aluksi merimiehenä ja palattuaan maihin hän ryhtyi rengiksi, nai talollisen tyttären, ja appi antoi nuorelle parille torpan. Appensa kuoltua Jussi Ahlström sai haltuunsa tämän talon ja nousi siten talonpoikaissäätyyn. Hänen esikoispoikansa Erkki Ahlström peri tilan ja meni naimisiin talollisen tyttären Anna Norrgårdin kanssa. Anna ja Erkki Ahlströmin perheen kuudentena lapsena syntynyt Antti Ahlström alkoi rakentaa teollisuusimperiumia ostettuaan vuonna 1870 pakkohuutokaupassa Noormarkun rautaruukin.

Suku on yksi laulussa 20 perheestä mainituista suomalaisista suuromistajasuvuista.

Yritystoiminta 
Ennen listautumistaan pörssiin vuonna 2006 Ahlström-yhtiö oli suvun omistama perheyhtiö. Yhtiöllä oli vain 270 omistajaa, useimmat Antti Ahlströmin jälkeläisiä.
Ennen pörssilistausta kauppaa yhtiön osakkeilla oli rajoitettu, kauppa voitiin tehdä vain sukulaisten kesken.  Yhtiön listauduttua pörssiin sillä on yli 12 000 osakkeenomistajaa. Suurin osa osakkeista on kuitenkin sukuun kuuluvien yksityisomistajien hallussa. Suvun jäsenet omistavat yhtiötä myös holdingyhtiö Antti Ahlströmin Perilliset Oy:n kautta. Yhtiön 100 suurinta yksityisomistajaa muodostavat yhä merkittävän osuuden Suomen 1 000 suurimman pääomatulojen saajan listasta.

Ahlströmin omistajien jälkeläisiä on Ahlströmin lisäksi myös muun nimisiä. Perillisten joukossa on Donnereita, Ehrnrootheja ja Gullichseneja. Gullichsenit tulivat Ahlström-yhtiön omistajiksi Harry Gullichsenin avioiduttua Walter Ahlströmin tyttären Maire Gullichsenin kanssa.

Suvun jäseniä 
 Antti Ahlström (1827–1896), A. Ahlström Osakeyhtiön perustaja, Eva Ahlströmin puoliso.
 Erkki Ahlström (1904–1938), Ahlströmin Varkauden tehtaiden johtaja ja kilpapurjehtija, Walter Ahlströmin poika
 Eva Ahlström o.s. Holmström (1848–1920), Antti Ahlströmin toinen puoliso, hänen kuoleman jälkeen A. Ahlström Osakeyhtiön osaomistaja ja johtaja.
 Hans Ahlström (1904–1960), A. Ahlström Oy:n pääjohtaja, vuorineuvos
Johanna Gullichsen, tekstiilisuunnittelija
 Krister Ahlström (s. 1940), A. Ahlström Osakeyhtiön toimitusjohtaja, vuorineuvos
 Maire Gullichsen o.s. Ahlström (1907–1990), Walter Ahlströmin tytär, Artekin perustaja, Villa Mairean emäntä Hänen jälkeläisiään on lueteltu sivulla Gullichsen.
 Nathalie Ahlström (s. 1974), Fiskars Oyj:n toimitusjohtaja
 Peter Ahlström (s. 1964), A. Ahlström Osakeyhtiön toimitusjohtaja
 Peter Seligson, partneri, Seligson & Co
 Rafael Ahlström (1877–1918), tirehtööri, kartanonomistaja, Eva ja Antti Ahlströmin poika, Kolinahteen joukkomurhan uhri
 Robin Ahlström (s. 1946), Ahlstromin hallituksen puheenjohtaja
 Walter Ahlström (1875–1931), A. Ahlström Oy:n pääjohtaja, vuorineuvos, Eva ja Antti Ahlströmin poika
 Wilhelm Ahlström (1855–1888), Kauttuan omistaja, Antti Ahlströmin ja hänen ensimmäisen vaimonsa Anna Margareta Liljebladin (1812—1870) poika.

Yrityksiä 
 Ahlström Capital 
 A. Ahlström Kiinteistöt Oy
 A. Ahlström Osakeyhtiö

Kesällä 2014 Ahlström Capital osti Destian sataprosenttisesti Suomen valtiolta Kataisen tynkähallituksen aikana.

Lähteet

Aiheesta muualla 
 Pörssitieto: sukupuu.  Ahlströmien neljän ensimmäisen sukupolven talousvaikuttajat yrityksineen

Suomalaiset suvut
Yrityssuvut